दीनानाथ हिन्दी कविता खरी करन लगी पे हे, उ’नें दिनें स्वच्छन्द कविता कोई लिखदा गै नेई हा। छन्दोबद्ध कविता गै लिखी जंदी ही। उस बेल्लै इयै सेई होंदा जे दीना नाथ इक रोज हिन्दी दा खरा कवि बनी जाग। देआली आई। मंडल ने गोश्ठी बलाई, उस इच कवितां, क्हानियां ते लेख पढ़े गे, उदें इच पन्त हुदी कविता “पथ पर दीप जलाने वाले” मती गै सराही गेई। उ’नें दिनें इक रोज उनें मिगी सनाया जे में अपना नां दीनानाथ छोड़ियै दीनू भाई पन्त रक्खी लैता ऐ। हां, उ’नें हिन्दी दे नाटककार ते कवि गोविन्द भल्लव पन्त हुदे थमां प्रभावित होइयै गै बदलेआ हा अपना ना। उ’नें दिनें गै उ’नें मिगी सनाया जे में अपना नां दीनानाथ छोड़ियै दीनू भाई पन्त रक्खी लैता ऐ। हां, उ’नें हिन्दी दे नाटककार ते कवि गोविन्द भल्लव पन्त हुंदे थमां प्रभावित होइयै गै बदलेआ हा अपना नां। उ’नें दिनें गै उ’नें डोगरी इच कोई-कोई छन्द लिखना शुरू कीता हा। मिगी उदे ओह् छन्द जचै नेई। में आक्खेआ पन्त जी तुस इन्नी शैल हिन्दी कविता करदे ओ, डोगरी इच तुसें गी केह् थ्होग। की जे डोगरी इच कुसै कविता लिखी गै नेई। छुट पंडित हरदत्त हुदे, पर उ’ब्बी गीत गै लिखदे हे, कविता नेईं। पन्त होरें ‘बीर गुलाब’ लिखेआ, ‘मंगू दी छबील’ बी मिगी सनाई पर में उंदी तरीफ नेई कीती। जिस बेल्लै उ’नें “शैहर पैह्‌लो-पैह्‌ल गे” लिखी ते मिगी सनाई। मेरा सिर चक्कर खाई गेआ। एह् ते कविता ऐ, शायरी ऐ। ओह् कविता सुनियै में उ’नें गी डोगरी इच लिखने दा हौसला दित्ता।